Landets små sukkergrise med både muslimsk, jødisk og dansk baggrund skal beskyttes mod det svinegelatine, som ellers er en vigtig bestanddel i meget slik.

Konfekture-giganten Cloetta Danmark satser stort på halal-mærket slik - uden svin - for at imødekomme især den store muslimske minoritet herhjemme.

7-Eleven har netop fået det såkaldte Good Good Stuff-vingummi på hylderne, og forinden er det blevet signeret og halal-stemplet af Dr. Fuat Sanac, præsident for Den Islamiske Autoriet. En rabbiner har kosher-stemplet det til jøder.

–Vi forventer, at de store supermarkedskæder tør tage det i sortimentet i begyndelsen af det nye år, for eksempelvis kan ethvert fødselsdagsbørn problemfrit dele det ud i en skoleklasse med muslimske og jødiske børn, siger Heidi Teschemacher, marketingchef i Cloetta.

Jubel i 7-Eleven

I 7-Eleven er indkøbsdirektør Morten Vedel vildt begejstret.

– Vi ser et enormt potentiale i at sælge halal-mærket fastfood og slik til den store muslimske kundegruppe, som længe har efterspurgt det.

Indvandrerkiosker i Danmark sælger halal-stemplet Haribo-slik parallelimporteret fra Haribo i Tyrkiet. (Foto: Christian Kloster)

– I butikkerne sælger vi allerede eksempelvis halal-sandwicher og halal-kyllingespyd, men vi har endnu ikke halal-mærket dem, men det vil vi begynde på. Vi forventer, at en langt større del af sortimentet får halal-mærket, siger han.

Det var den amerikanske iværksætter Melisa Burton, som i 2009 opfandt Goody Good Stuff, fordi hendes mor var folkeskolelærer og havde problemer med at ingen af eleverne kunne dele slik ud, fordi det blev opfattet som ekskluderende, når det indeholdt bestanddele fra en gris.

Hun solgte i fjor virksomheden til Cloetta for en formue.

– Hele ideen bag produktet er at der skal være slik til alle uanset om de har brug for at det skal være halal, kosher, glutenfri eller vegetarisk, siger Melissa Burton.

Muslimer over alt i verden kan ifølge dette certifikat fra Den Islamiske Autoritet roligt spise det svine-fri slik, som sælges i 7-Eleven. (Foto: Cloetta)

Ikke alle forbrugere bryder sig om, at fødevarer verificeres ifølge religiøse doktriner. Tidligere i år kom Ikea i Danmark i modvind, fordi man udskiftede en svinekødspølse med en halal-kyllingepøse.

Kritikere betegnede Ikeas beslutning som et knæfald for et urimeligt religiøst krav. De harcellerede og krævede svinekød-pølsen tilbage. Det endte med at Ikea tog svinekødspølsen tilbage samtidig med, at man solgte halal-pølserne, som man garanterede ikke havde været i berøring med svine-kødspølsen.